Kruiskleding (Engels: cross-dressing) is die dra van klere en bykomstighede wat gewoonlik in ’n spesifieke gemeenskap met die teenoorgestelde geslag verbind word. Dit word gebruik vir vermomming, gerief of selfontdekking. Byna elke gemeenskap regdeur die geskiedenis het algemeen aanvaarde verwagtings vir elke geslag wat betref die styl, kleur of soort klere wat hulle dra, en net so het elke gemeenskap ’n stel riglyne, sienings of selfs wette wat bepaal watter drag vir elke geslag aanvaarbaar is. Die term kruiskleding dui op ’n daad of gedrag sonder om ’n rede daarvoor te impliseer, terwyl fopdossery ’n "enigsins neerhalende" aanduiding kan wees van transgender-identiteit, fetisjisme of gay gedrag. Kruiskleding het deur ’n groot deel van die aangetekende geskiedenis in baie gemeenskappe voorgekom. Daar is baie voorbeelde in Griekse, Noorse en Hindoe-mitologie. Verskeie historiese figure is bekend daarvoor dat hulle in verskillende mates en om verskillende redes klere van die teenoorgestelde geslag gedra het. Daar is ook talle voorbeelde in folklore, letterkunde, teater en musiek. Fopdossery was in die vroeë moderne Spanje algemeen in teaters en die gewildste vermaakvorm onder Spaanse teatergehore.